SL Uradni list Evropske unije C 111/17

Objava Norveške glede Direktive 94/22/ES Evropskega parlamenta in Sveta z dne 30. maja 1994 o pogojih za izdajo in uporabo dovoljenj za iskanje, raziskovanje in izkoriščanje ogljikovodikov

Razpis za oddajo vlog za izdajo dovoljenj za izkoriščanje nafte v norveškem epikontinentalnem pasu – izdaja dovoljenj za vnaprej določena območja v letu 2013

2013/C 111/08

Norveško ministrstvo za nafto in energijo objavlja razpis za oddajo vlog za izdajo dovoljenj za izkoriščanje nafte v skladu s členom 3(2)(a) Direktive 94/22/ES Evropskega parlamenta in Sveta z dne 30. maja 1994 o pogojih za izdajo in uporabo dovoljenj za iskanje, raziskovanje in izkoriščanje ogljikovodikov.

Dovoljenja za izkoriščanje se bodo izdala bodisi delniškim družbam, registriranim na Norveškem ali v drugi državi pogodbenici Sporazuma o Evropskem gospodarskem prostoru (Sporazum EGP), bodisi fizičnim osebam s stalnim prebivališčem v državi pogodbenici Sporazuma EGP. Delniška družba mora imeti najmanj 1 milijon NOK delniškega kapitala ali temu enakovreden znesek v valuti države, v kateri je družba registrirana.

Družbam, ki trenutno nimajo dovoljenja v norveškem epikontinentalnem pasu, se lahko podeli dovoljenje za izkoriščanje, če so se predhodno kvalificirale za prejem dovoljenja za to območje.

Ministrstvo bo družbe, ki bodo oddale posamezne vloge, in družbe, ki bodo vloge oddale kot del skupine, obravnavalo enako. Prosilci, ki pošiljajo posamezne vloge, ali prosilci, ki so del skupine, ki pošilja skupno vlogo, se bodo šteli kot en prosilec za dovoljenje za izkoriščanje. Ministrstvo lahko na podlagi vlog, ki jih oddajo skupine ali posamezni vlagatelji, določi sestavo skupin, odstrani vlagatelje iz skupne vloge in doda posamezne vlagatelje ter imenuje izvajalca za take skupine.

Dodelitev deleža v dovoljenju za izkoriščanje bo pogojena s pristopom imetnika dovoljenja k sporazumu o dejavnostih, povezanih z nafto (Agreement for Petroleum Activities), vključno s sporazumom o skupnem izvajanju in sporazumom o obračunavanju. Če se dovoljenje za izkoriščanje stratigrafsko razdeli, bosta morala imetnika dveh stratigrafsko razdeljenih dovoljenj skleniti tudi posebni sporazum o skupnem izvajanju, ki bo v zvezi s tem urejal odnose med njima.

Imetniki dovoljenja bodo ob podpisu navedenih sporazumov ustanovili skupno podjetje, v katerem bo njihova kapitalska udeležba vedno enaka njihovemu deležu v dovoljenju za izkoriščanje.

Dokumenti za dovoljenje bodo v glavnem temeljili na zadevnih dokumentih iz podelitve dovoljenj za vnaprej določena območja 2012. S tem se bo zagotovilo, da bo industrija o pomembnih spremembah okvira obveščena pred oddajo vlog.

Merila za podelitev dovoljenj za izkoriščanje

Za spodbujanje dobrega upravljanja virov ter hitrega in učinkovitega raziskovanja in izkoriščanja nafte v norveškem epikontinentalnem pasu ter za sestavo skupin, ki bodo to omogočile, veljajo naslednja merila za podelitev deležev dovoljenj za izkoriščanje in za imenovanje izvajalca:

(a) prosilec ima ustrezno tehnično znanje, vključno s strokovnim znanjem, povezanim z razvojnim delom, raziskavami, varnostjo in okoljem, ter lahko predstavi, kako to strokovno znanje aktivno prispeva k cenovno učinkovitem u raziskovanju ter po potrebi izkoriščanju nafte na zadevnem geografskem območju;

(b) vlagatelj ima zadovoljive finančne zmogljivosti za raziskovanje in po potrebi izkoriščanje nafte na zadevnem geografskem območju;

(c) vlagatelj pozna geološko sestavo zadevnega geografskega območja in predlaga, kako nameravajo imetniki dovoljenja učinkovito izkoriščati nafto;

(d) vlagatelj ima predhodne izkušnje v norveškem epikontinentalnem pasu ali enakovredne zadevne izkušnje iz drugih območij;

(e) izkušnje v zvezi z dejavnostmi vlagatelja;

(f) kadar vlagatelji oddajo vlogo za izdajo dovoljenja kot skupina, se bodo upoštevali sestava skupine, priporočeni izvajalec in skupna usposobljenost;

(g) dovoljenja za izkoriščanje se bodo v glavnem izdala skupnemu podjetju, v katerem je najmanj en imetnik dovoljenja kot izvajalec izvrtal najmanj eno vrtino v norveškem epikontinentalnem pasu ali ima enakovredne zadevne izkušnje z izvajanjem zunaj norveškega epikontinentalnega pasu;

(h) dovoljenja za izkoriščanje se bodo v glavnem izdala dvema imetnikoma dovoljenja ali več, kadar ima vsaj eden izkušnje iz točke (g);

(i) imenovani izvajalec, ki mu bo izdano dovoljenje za izkoriščanje v Barentsovem morju, je moral kot izvajalec izvrtati najmanj eno vrtino v norveškem epikontinentalnem pasu ali ima enakovredne zadevne izkušnje z izvajanjem zunaj norveškega epikontinentalnega pasu;

(j) za izdajo dovoljenja za izkoriščanje v globokih vodah sta morala imenovani izvajalec in vsaj še eden imetnik dovoljenja kot izvajalca izvrtati najmanj eno vrtino v norveškem epikontinentalnem pasu ali imata enakovredne zadevne izkušnje z izvajanjem zunaj norveškega epikontinentalnega pasu. Vsaj eden imetnik dovoljenja za izkoriščanje je moral kot izvajalec vrtati v globokih vodah;

(k) za izdajo dovoljenja za izkoriščanje, za katero se zahteva vrtanje vrtin pod visokim pritiskom in/ali visokimi temperaturami (HPHT), sta morala imenovani izvajalec in vsaj še eden imetnik dovoljenja kot izvajalca izvrtati najmanj eno vrtino v norveškem epikontinentalnem pasu ali imata enakovredne zadevne izkušnje z izvajanjem zunaj norveškega epikontinentalnega pasu. Vsaj eden imetnik dovoljenja za izkoriščanje je moral kot izvajalec vrtati pod visokim pritiskom in/ali visokimi temperaturami (HPHT).

Bloki, za katere se lahko predložijo vloge

Geografsko območje, za katero se lahko predložijo vloge, je območje v norveškem epikontinentalnem pasu, vnaprej določenem za to objavo za izdajo dovoljenj. Vloge za deleže dovoljenj za izkoriščanje se lahko oddajo za bloke, za katere niso izdana dovoljenja v vnaprej določenih območjih, ter za bloke ali dele blokov, za katere so bila dovoljenja v vnaprej določenih območjih opuščena pred iztekom roka za oddajo vlog.

Celotno besedilo objave, vključno s podrobnimi zemljevidi razpoložljivih območij, je na voljo na spletišču norveškega direktorata za nafto http://www.npd.no/apa2013 ali pri Ministrstvu za nafto in energijo (telefon: +47 22246209).

Vloge za izdajo dovoljenja za izkoriščanje nafte oddajte na naslov:

Ministry of Petroleum and Energy PO Box 8148 Dep. 0033 Oslo NORWAY

Dve kopiji je treba predložiti na naslov:

The Norwegian Petroleum Directorate PO Box 600 4003 Stavanger NORWAY

Rok: 11. septembra 2013 ob 12:00 (opoldne)

Dovoljenja za izkoriščanje nafte bodo za vnaprej določena območja v norveškem epikontinentalnem pasu v letu 2013 izdana 90 dni po datumu objave razpisa za oddajo vlog, kar bo po načrtih konec leta 2013/začetek leta 2014, vendar najpozneje 30. marca 2014.